1. ปัจจัยความเสี่ยง

1. นโยบายโครงการพัฒนาพื้นที่ชายฝั่งทะเลตะวันออก
ปัจจัยความเสี่ยงจากการที่ธุรกิจของบริษัทเน้นลูกค้าในแถบโครงการพัฒนาพื้นที่ชายฝั่งทะเลตะวันออก
โดยเฉพาะในเขตอำเภอบ้านฉางและใกล้เคียงทำให้โครงการของบริษัทต้องพึ่งพาการเติบโตของโครงการพัฒนาพื้นที่ชายฝั่งทะเลตะวันออกอย่างเดียว
ซึ่งในระยะเวลาที่ผ่านมาจะเห็นว่าการเติบโตของโครงการพัฒนาพื้นที่ชายฝั่งทะเลตะวันออกค่อนข้างชะลอตัวลง
จึงมีผลกระทบต่อการดำเนินธุรกิจของบริษัท
อย่างไรก็ตามการลงทุนของบริษัทในนิคมอุตสาหกรรมมาบตาพุดยังมีอย่างต่อเนื่อง
รวมทั้งยังมีชาวต่างประเทศเข้ามาทำงานในนิคมฯอีกมาก
ลูกค้ากลุ่มนี้นิยมเช่าบ้านเพื่ออยู่อาศัยในสภาพแวดล้อมที่ร่มรื่นและเพียบพร้อมไปด้วยสิ่งอำนวยความสะดวก
ซึ่งโครงการของบริษัทและบริษัทในเครือมีสินค้าที่สามารถตอบสนองความต้องการและการคาดหวังของลูกค้ากลุ่มนี้

2. การหาแหล่งเงินทุน ปัจจัยความเสี่ยงจากนโยบายการเงิน
โครงการพัฒนาอสังหาริมทรัพย์ต้องใช้เงินทุนสูงในการพัฒนา
ซึ่งต้องพึ่งพาเงินกู้จากสถาบันการเงินค่อนข้างมาก แต่เนื่องจากวิกฤตเศรษฐกิจของประเทศไทย
การงดให้สินเชื่อโครงการต่อผู้ประกอบการ และอัตราดอกเบี้ยเงินกู้ที่เพิ่มสูงขึ้น
ทำให้บริษัทต้องพึ่งพาเงินทุนภายในเพื่อลงทุนก่อสร้างโครงการ

3. สภาวะเศรษฐกิจ ปัจจัยความเสี่ยงทางเศรษฐกิจ
ธุรกิจอสังหาริมทรัพย์เป็นธุรกิจที่ขึ้นอยู่กับภาวะเศรษฐกิจโดยรวมของประเทศเป็นสำคัญ
การเกิดวิกฤตทางเศรษฐกิจ การลดค่าเงินบาท การปิด 56 สถาบันการเงิน
การตกต่ำของตลาดหลักทรัพย์
ได้ส่งผลกระทบต่อธุรกิจอสังหาริมทรัพย์เป็นอย่างมากพร้อมๆกับอำนาจในการซื้อของประชาชนลดลงอย่างรุนแรง
จากสถานการณ์เศรษฐกิจที่เกิดขึ้นมีผลบังคับให้ผู้ประกอบอสังหาริมทรัพย์ต้องชะลอหรือยกเลิกการก่อสร้างโครงการเนื่องจากปัญหาการขาดสภาพคล่องและภาวะตลาดที่ซบเซา

4. ความเสี่ยงจากความไม่แน่นอน
ปัจจัยความเสี่ยงในด้านการพัฒนาโครงการจากความไม่แน่นอนในด้านอุตสาหกรรมก่อสร้างและ
อัตราดอกเบี้ยสูง เป็นความเสี่ยงเพิ่มเติมให้ผู้ประกอบการต้องระวังในการพัฒนาโครงการ
บริษัทมีนโยบายป้องกันความเสี่ยงดังกล่าว
โดยการว่าจ้างผู้รับเหมาก่อสร้างในงานที่เกี่ยวข้องทั้งหมดซึ่งทำให้บริษัททราบต้นทุนที่แน่นอนและไม่ต้องรับความเสี่ยงค่าปรับจากกรณีไม่สามารถดำเนินการก่อสร้างให้แล้วเสร็จตามระยะเวลาที่กำหนด

5. ปัจจัยความเสี่ยงด้านสภาพคล่อง เนื่องจากบริษัทฯมีหนี้สินหมุนเวียน ณ สิ้นปี 2543 จำนวน 773
ล้านบาท ในขณะที่มีสินทรัพย์หมุนเวียน 374 ล้านบาท และมีหนี้สินค้างชำระอีก 721 ล้านบาท
มีภาระดอกเบี้ยจ่ายซึ่งที่ผ่านมาบริษัทฯ อยู่ในฐานะที่ไม่สามารถชำระหนี้ได้ตามระยะเวลาที่กำหนด
ซึ่งบริษัทฯตระหนักถึงภาระหนี้สินดังกล่าว บริษัทฯ จึงได้พยายามเร่งปรับโครงสร้างหนี้กับทุกเจ้าหนี้
ด้วยการตีหลักประกันชำระหนี้ การแปลงหนี้เป็นทุน การตัดลดหนี้
หรือการขยายระยะเวลาการชำระหนี้ ซึ่งเจ้าหนี้ยังคงให้ความร่วมมือในการปรับโครงสร้างหนี้
ทำให้หนี้ค้างชำระลดลงเป็นอย่างมากจาก 1,082 ล้านบาทเหลือ 721 ล้านบาท
แม้ว่าเจ้าหนี้บางรายจะมีการดำเนินการฟ้องร้องบริษัทฯ ต่อการผิดนัดชำระหนี้ก็ตาม
แต่การฟ้องร้องดังกล่าวเป็นขั้นตอนมาตรฐานที่เจ้าหนี้พึงปฏิบัติ
อย่างไรก็ตามบริษัทเชื่อมั่นว่าบริษัทจะประสบความสำเร็จในการปรับโครงสร้างหนี้
เพราะหนี้ส่วนใหญ่มีหลักประกันเงินกู้ และบริษัทยังมีความสามารถที่จะเติบโตต่อไปในอนาคต
และการปรับโครงสร้างหนี้จะทำให้ภาระดอกเบี้ยจ่ายของบริษัทลดลง

6. ความเสี่ยงจากการร่วมทุน ตามที่ บริษัท อีสเทอร์น สตาร์ เรียล เอสเตท จำกัด (มหาชน)
ให้การค้ำประกันเงินกู้เแก่บริษัทร่วม ซึ่งร่วมทุนกับบริษัทสิงค์โปร์เพื่อทำธุรกิจอสังหาริมทรัพย์ให้เช่า
แต่ช่วง 3
ปีที่ผ่านมามีความเสี่ยงเกิดขึ้นเนื่องจากหลายบริษัทในแถบโครงการพัฒนาพื้นที่ชายฝั่งทะเลตะวันออกประสบปัญหาตามสภาวะเศรษฐกิจถดถอยจึงมีการลดขนาดองค์กรและเลิกจ้างพนักงานชาวต่างประเทศจำนวนมาก
ทำให้รายได้ของบริษัทร่วมลดลงเป็นอย่างมาก และผู้ถือหุ้นตัดสินใจชำระคืนเงินกู้ธนาคาร 230
ล้านบาท เพื่อลดหนี้ ดังนั้นความเสี่ยงจากการร่วมทุนจึงลดลงตามไปด้วย